Illum, il-Kummissjoni Ewropea adottat il-Pakkett tat-Tkabbir tal-2021 tagħha, li jipprovdi valutazzjoni dettaljata tas-sitwazzjoni attwali u l-progress li sar mill-Balkani tal-Punent u t-Turkija fil-perkorsi rispettivi tagħhom lejn l-Unjoni Ewropea, b'enfasi partikolari fuq l-implimentazzjoni tar-riformi fundamentali, kif ukoll gwida ċara dwar il-prijoritajiet ta' riforma li ġejjin. Ir-rappreżentant Għoli tal-UE għall-Affarijiet Barranin u l-Politika ta' Sigurtà/Viċi President tal-Kummissjoni Ewropea, Josep Borrell , qal “Bir-rapport tal-lum, aħna nipprovdu valutazzjoni dettaljata tal-progress li sar fil-Balkani tal-Punent u fit-Turkija, u fejn għad irid isir ix-xogħol. Irridu nżommu proċess ta' tkabbir kredibbli. Din hija triq bidirezzjonali: Il-metodoloġija l-ġdida hija approċċ ibbażat fuq il-mertu. Dan l-approċċ jiffoka aktar fuq ir-riformi fundamentali, bħall-istat tad-dritt, il-libertajiet fundamentali, l-ekonomija u l-funzjonament tal-istituzzjonijiet demokratiċi. Jeħtieġ li s-sħab tagħna jindirizzawhom, fl-interess taċ-ċittadini tagħhom u javvanzaw fit-triq lejn l-UE. U għandhom bżonn iwarrbu d-differenzi bejniethom. Min-naħa tal-UE, jeħtieġ li nwettqu l-impenji tagħna. L-UE mhijiex sħiħa mingħajr il-Balkani tal-Punent. Wasal iż-żmien li ningħaqdu flimkien u ningħaqdu fil-bini ta' Ewropa aktar b'saħħitha.” Waqt li ppreżenta l-Pakkett ta' din is-sena, li jikkonsisti f'Komunikazzjoni dwar il-politika tat-tkabbir tal-UE u rapporti annwali, il-Kummissarju għall-Viċinat u t-Tkabbir, Olivér Várhelyi, qal: “Il-politika tat-tkabbir hija investiment ġeostrateġiku fil-paċi, l-istabbiltà, is-sigurtà u t-tkabbir ekonomiku fil-kontinent Ewropew tagħna. Huwa proċess ibbażat fuq il-mertu, li għalih aħna nipprovdu valutazzjoni fattwali u ġusta kif ukoll pjan direzzjonali ċar biex naċċelleraw u napprofondixxu r-riformi fis-sħab tagħna. Dan huwa konformi mal-metodoloġija tat-tkabbir riveduta tagħna, u b'hekk tissaħħaħ il-kredibbiltà tal-proċess. U aħna qed nagħtu appoġġ finanzjarju sinifikanti lill-Balkani tal-Punent u t-Turkija permezz tal-Istrument il-ġdid għall-Assistenza ta' Qabel l-Adeżjoni (IPA III). L-IPA III huwa wkoll is-sors ewlieni ta' finanzjament għall-Pjan Ekonomiku u ta' Investiment ta' kważi EUR 30 biljun għall-Balkani tal-Punent, li għandu l-għan li jagħti spinta lill-iżvilupp ekonomiku u l-konverġenza tar-reġjun mal-UE kif ukoll lill-irkupru fit-tul wara l-pandemija.” Il-Balkani tal-Punent Iż-żjara reċenti tal-President tal-Kummissjoni Ursula von der Leyen fir-reġjun u s-Summit UE-Balkani tal-Punent li sar fis-6 ta' Ottubru 2021 fi Brdo pri Kranju fis-Slovenja bagħtu sinjal importanti li l-futur tal-Balkani tal-Punent jinsab fl-Unjoni Ewropea. L-impenn ċar u strateġiku tal-UE lejn ir-reġjun kien rifless f'għadd ta' azzjonijiet ewlenin li jġibu benefiċċji tanġibbli għaċ-ċittadini tal-Balkani tal-Punent, minn appoġġ kontinwu għar-rispons għall-COVID-19 għal impenn ta' finanzjament sinifikanti taħt il-Pjan Ekonomiku u ta' Investiment biex jissaħħaħ it-tkabbir ekonomiku fit-tul tar-reġjun u biex nersqu lejn ekonomiji aktar ekoloġiċi, aktar diġitali u innovattivi. Il-Montenegro u s-Serbja aċċettaw l-applikazzjoni tal-metodoloġija riveduta. L-ewwel konferenzi politiċi intergovernattivi mal-Montenegro u s-Serbja saru f'Ġunju 2021, u pprovdew direzzjoni politika għall-proċess ta' adeżjoni tagħhom. Għall-Montenegro, skont il-valutazzjoni tal-Kummissjoni bħalissa huwa żgurat bilanċ ġenerali bejn il-progress fil-kapitoli dwar l-istat tad-dritt u l-progress fin-negozjati tal-adeżjoni fil-kapitoli kollha. Il-prijorità għal aktar progress ġenerali fin-negozjati tibqa' li jiġu ssodisfati l-punti ta' riferiment interim dwar l-istat tad-dritt stabbiliti taħt il-kapitoli 23 u 24. Biex jintlaħaq dan l-istadju importanti, l-awtoritajiet jeħtieġ li juru fil-prattika l-impenn tagħhom għall-aġenda ta' riforma tal-UE tal-Montenegro. Il-Montenegro jeħtieġ li jintensifika aktar l-isforzi tiegħu biex jindirizza l-kwistjonijiet pendenti, inkluż fl-oqsma kritiċi tal-libertà tal-espressjoni u l-libertà tal-media u l-ġlieda kontra l-korruzzjoni u l-kriminalità organizzata, mingħajr ma jreġġa' lura kisbiet preċedenti fir-riforma ġudizzjarja. Għas-Serbja, skont il-valutazzjoni tal-Kummissjoni bħalissa huwa żgurat bilanċ ġenerali bejn il-progress taħt il-kapitoli dwar l-istat tad-dritt u n-normalizzazzjoni tar-relazzjonijiet mal-Kosovo, minn naħa waħda, u l-progress fin-negozjati tal-adeżjoni fil-kapitoli kollha, min-naħa l-oħra. Is-Serbja teħtieġ li tkompli u taċċellera u tapprofondixxi r-riformi dwar l-indipendenza tal-ġudikatura, il-ġlieda kontra l-korruzzjoni, il-libertà tal-media, it-trattament domestiku tad-delitti tal-gwerra u l-ġlieda kontra l-kriminalità organizzata. B'mod partikolari, l-awtoritajiet Serbi għandhom jiffinalizzaw il-proċess ta' riforma kostituzzjonali fil-qasam tal-ġudikatura sal-aħħar ta' din is-sena. Il-progress tas-Serbja dwar l-istat tad-dritt u n-normalizzazzjoni tar-relazzjonijiet mal-Kosovo huma essenzjali u se jiddeterminaw ir-ritmu ġenerali tan-negozjati għall-adeżjoni. Jeħtieġ ukoll li s-Serbja ttejjeb l-allinjament tagħha mal-politika estera u ta' sigurtà tal-UE. Żieda riċenti hija pass pożittiv ta' inizjattiva f'dan ir-rigward. Il-Kummissjoni tilqa' l-fatt li s-Serbja ssodisfat il-punti ta' riferiment biex tiftaħ ir-raggruppamenti 3 u 4. Il-Kummissjoni tappoġġa l-ambizzjoni tas-Serbja li tiftaħ malajr kemm jista' jkun raggruppamenti ġodda ta' adeżjoni, abbażi tal-progress kontinwu fir-riforma. L-Albanija u l-Maċedonja ta' Fuq għadhom jissodisfaw il-kundizzjonijiet għall-ftuħ tan-negozjati ta' adeżjoni u ż-żewġ pajjiżi avvanzaw b'mod kostanti fit-triq tar-riforma tal-UE. Id-dewmien fit-tnedija uffiċjali tan-negozjati ta' adeżjoni mal-Albanija u mal-Maċedonja ta' Fuq qed ikollu impatt negattiv fuq il-kredibbiltà tal-UE. Kwistjonijiet bilaterali pendenti bejn il-Bulgarija u l-Maċedonja ta' Fuq jeħtieġ li jiġu solvuti bħala kwistjoni ta' prijorità. Huwa kruċjali li l-Istati Membri tal-UE jikkonkludu d-diskussjonijiet dwar l-Oqfsa ta' Negozjar mingħajr aktar dewmien u li l-ewwel konferenzi intergovernattivi maż-żewġ pajjiżi jsiru malajr kemm jista' jkun u qabel tmiem din is-sena. Fil-Bożnija-Ħerzegovina, l-għan strateġiku tal-integrazzjoni tal-UE ma nbidilx f'azzjoni konkreta. L-ambjent politiku baqa' polarizzat, hekk kif il-mexxejja politiċi komplew jimpenjaw ruħhom f'retorika diviżiva u tilwim politiku mhux kostruttiv, li xekklu l-progress ġenerali fuq l-14-il prijorità ewlenin. L-imblukkar tal-istituzzjonijiet tal-Istat u s-sejħiet biex jitreġġgħu lura r-riformi huma ta' tħassib kbir u jistgħu jingħelbu biss permezz ta' djalogu politiku. Tnaqqis sinifikanti fir-rata ta' allinjament tal-Bożnija-Ħerzegovina mal-politika estera u ta' sigurtà tal-UE huwa sinjal negattiv. Madankollu, ittieħdu xi passi sinifikanti, inkluż l-organizzazzjoni ta' elezzjonijiet muniċipali f'Mostar wara 12-il sena. Jeħtieġ li l-BiH tindirizza l-14-il prijorità ewlenin, inklużi r-riformi elettorali u kostituzzjonali, u se jkollha twettaq massa kritika ta' riformi qabel ma l-Kummissjoni tkun tista' tirrakkomanda li l-pajjiż jingħata status ta' kandidat. Fil-Kosovo , l-elezzjonijiet parlamentari bikrija fi Frar 2021 irriżultaw fil-formazzjoni ta' gvern ġdid li jgawdi maġġoranza parlamentari ċara. L-implimentazzjoni sħiħa u effettiva tal-pjan ta' azzjoni għar-riforma matul il-perjodu li ġej se tkun essenzjali. Il-Kummissjoni taqbel mal-valutazzjoni tagħha ta' Lulju 2018 li l-Kosovo ssodisfa l-parametri referenzjarji kollha tal-liberalizzazzjoni tal-viża, iżda l-proposta għadha pendenti fil-Kunsill u għandha tiġi ttrattata b'urġenza. Ftehim komprensiv ta' normalizzazzjoni legalment vinkolanti mas-Serbja huwa urġenti u kruċjali sabiex il-Kosovo u s-Serbja jkunu jistgħu javvanzaw fit-triq rispettiva tagħhom lejn l-UE. Belgrad u Pristina jeħtieġ li jimpenjaw ruħhom b'mod kostruttiv fil-proċess ta' Djalogu, iffaċilitat mir-RGħ/VP Borrell u r-RSUE Lajcak. Is-sitt sħab kollha tal-Balkani tal-Punent impenjaw ruħhom li jistabbilixxu Suq Reġjonali Komuni, li jibni fuq ir-regoli u l-istandards tal-UE, u għandhom jiffukaw fuq li jegħlbu d-diffikultajiet li ltaqgħu magħhom sabiex iwasslu l-opportunitajiet ta' din l-inizjattiva liċ-ċittadini u n-negozji tar-reġjun u jimmassimizzaw il-benefiċċji tal-investimenti taħt il-Pjan Ekonomiku u ta' Investiment. It-Turkija It-Turkija hija sieħba kruċjali għall-Unjoni Ewropea fl-oqsma ta' interess konġunt, li jvarjaw mill-migrazzjoni, il-ħidma kontra t-terroriżmu, l-ekonomija, il-kummerċ, l-enerġija u t-trasport. Id-djalogu u l-kooperazzjoni mat-Turkija żdiedu fl-2021. Il-Kunsill Ewropew ripetutament saħaq li l-UE għandha interess strateġiku f'ambjent stabbli u sigur fil-Lvant tal-Mediterran u fl-iżvilupp ta' relazzjoni ta' kooperazzjoni u ta' benefiċċju reċiproku mat-Turkija. Il-Kunsill jilqa' t-tnaqqis tat-tensjoni fil-Lvant tal-Mediterran, li jeħtieġ li jinżamm. Abbażi tal-Komunikazzjoni Konġunta ta' Marzu 2021 dwar is-sitwazzjoni attwali tar-relazzjonijiet bejn l-UE u t-Turkija, l-UE tinsab lesta li tinvolvi ruħha mat-Turkija b'mod gradwali, proporzjonat u riversibbli biex tissaħħaħ il-kooperazzjoni f'għadd ta' oqsma ta' interess komuni, dment li d-deskalazzjoni attwali tkun sostnuta u li t-Turkija tinvolvi ruħha b'mod kostruttiv u soġġett għall-kondizzjonalitajiet stabbiliti. Fil-każ ta' azzjonijiet unilaterali mġedda jew provokazzjonijiet bi ksur tad-dritt internazzjonali, l-UE ser tuża l-istrumenti u l-għażliet kollha għad-dispożizzjoni tagħha biex tiddefendi l-interessi tagħha u dawk tal-istati membri tagħha. It-Turkija mistennija tappoġġa b'mod attiv in-negozjati dwar soluzzjoni ġusta, komprensiva u vijabbli tal-kwistjoni ta' Ċipru fi ħdan il-qafas tan-NU. Il-mexxejja tal-UE kkonfermaw li d-djalogu dwar l-istat tad-dritt u d-drittijiet fundamentali jibqa' parti integrali mir-relazzjoni bejn l-UE u t-Turkija. It-tħassib serju tal-UE dwar l-iżviluppi negattivi kontinwi fl-istat tad-dritt, id-drittijiet fundamentali u l-ġudikatura ma ġewx indirizzati b'mod kredibbli mit-Turkija. It-Turkija teħtieġ treġġa' lura din ix-xejra negattiva bħala kwistjoni ta' prijorità billi tindirizza d-dgħufija ta' kontrolli u bilanċi effettivi fis-sistema politika. Id-dikjarazzjoni UE-Turkija ta' Marzu 2016 kompliet tagħti riżultati u t-Turkija kompliet taqdi rwol ewlieni fl-indirizzar tal-migrazzjoni tul ir-rotta tal-Lvant tal-Mediterran u tospita l-akbar popolazzjoni ta' refuġjati fid-dinja. L-UE tilqa' r-ratifika tal-Ftehim ta' Pariġi dwar it-tibdil fil-klima mit-Turkija u tistenna b'interess li timpenja ruħha mat-Turkija dwar l-implimentazzjoni tal-Patt Ekoloġiku Ewropew. Il-passi li jmiss Issa huwa f'idejn il-Kunsill li jqis ir-rakkomandazzjonijiet tal-Kummissjoni u jieħu deċiżjonijiet dwar il-passi li jmiss. Sfond L-aġenda attwali tat-tkabbir tkopri s-sħab tal-Balkani tal-Punent u t-Turkija. Infetħu negozjati tal-adeżjoni mat-Turkija (2005), mal-Montenegro (2012), u mas-Serbja (2014). F'Marzu 2020, l-Istati Membri qablu li jiftħu negozjati tal-adeżjoni mal-Maċedonja ta' Fuq u mal-Albanija. Il-Bożnija-Ħerzegovina (l-applikazzjoni biex tissieħeb mal-UE ġiet ippreżentata fi Frar 2016) u l-Kosovo (il-Ftehim ta' Stabbilizzazzjoni u Assoċjazzjoni daħal fis-seħħ f'April 2016) huma kandidati potenzjali. Il-proċess tal-adeżjoni mal-UE għadu bbażat fuq kriterji stabbiliti, kundizzjonalità ġusta u rigoruża, u l-prinċipju tal-merti proprji. L-adeżjoni mal-UE teħtieġ l-implimentazzjoni ta' riformi kumplessi sabiex tassumi l-obbligi tas-sħubija u tibbenefika mill-ħafna opportunitajiet tagħha. Sabiex il-proċess jimxi 'l quddiem, bħala kwistjoni ta' prijorità jenħtieġ li l-kandidati għall-adeżjoni juru riżultati ġenwini u sostenibbli aktar malajr fuq kwistjonijiet ta' importanza ewlenija: l-istat tad-dritt, ir-riforma tal-ġustizzja, il-ġlieda kontra l-korruzzjoni u l-kriminalità organizzata, is-sigurtà, id-drittijiet fundamentali, il-funzjonament tal-istituzzjonijiet demokratiċi u r-riforma tal-amministrazzjoni pubblika, kif ukoll fuq l-iżvilupp ekonomiku u l-kompetittività. Aktar progress fir-rikonċiljazzjoni, ir-relazzjonijiet tajbin ta' viċinat u l-kooperazzjoni reġjonali wkoll huma ta' importanza ewlenija. Ir-rappurtar fil-pakkett tat-tkabbir ta' din is-sena jkompli jimplimenta wkoll il-proposti tal-metodoloġija tal-adeżjoni riveduta, stabbilita fil-Komunikazzjoni tal-Kummissjoni Ewropea “Intejbu l-proċess ta' adeżjoni – Perspettiva kredibbli tal-UE għall-Balkani tal-Punent ”, approvata mill-Istati Membri f'Marzu 2020. Il-metodoloġija tal-adeżjoni riveduta tpoġġi enfasi saħansitra aktar qawwija fuq ir-riformi fundamentali fl-istat tad-dritt, l-ekonomija u l-funzjonament tal-istituzzjonijiet demokratiċi, il-libertà tal-espressjoni, il-libertà tal-midja u l-pluraliżmu kif ukoll l-amministrazzjoni pubblika. Dawn jibqgħu kruċjali għat-tħejjija tal-pajjiżi kandidati u l-kandidati potenzjali biex jissodisfaw ir-rekwiżiti tas-sħubija. Il-kapaċità u r-rieda politika tal-pajjiżi tat-tkabbir biex jiffokaw fuq dawn ir-riformi u jmexxu ‘l quddiem huma ċentrali għall-integrazzjoni tagħhom fl-UE. Il-kapitoli tan-negozjati huma miġbura f'sitt raggruppamenti tematiċi, li jippermettu impenn tematiku usa' mas-sħab. Qed jintalbu kontribuzzjonijiet aktar b'saħħithom mingħand l-Istati Membri, li ġew ikkonsultati matul il-proċess u pprovdew input u għarfien, inkluż permezz tal-ambaxxati tagħhom fuq il-post. Ir-rapporti tal-2021 jinkludu wkoll valutazzjonijiet tal-impenn politiku pubbliku tal-awtoritajiet għall-għan strateġiku tal-adeżjoni mal-UE. L-Istrument il-ġdid għall-Assistenza ta' Qabel l-Adeżjoni/IPA III, adottat fil-15 ta' Settembru b'baġit ta' aktar minn EUR 14-il biljun, huwa investiment solidu fil-futur tar-reġjun tat-tkabbir u se jippermetti lill-UE tipprovdi l-finanzjament meħtieġ biex tappoġġa l-implimentazzjoni ta' riformi politiċi, istituzzjonali, soċjali u ekonomiċi ewlenin biex tikkonforma mal-istandards tal-UE u progressivament tallinja mar-regoli u l-politiki tagħha. Għal Aktar Informazzjoni Il-Komunikazzjoni tal-Kummissjoni Għal sejbiet u rakkomandazzjonijiet dettaljati dwar kull sieħeb, ara: Għal aktar informazzjoni ġenerali Il-Komunikazzjoni ta' Frar 2020 tal-Kummissjoni Ewropea dwar “It-titjib tal-proċess tal-adeżjoni - Perspettiva kredibbli tal-UE għall-Balkani tal-Punent” Skeda informattiva – adeżjoni mal-UE pass pass Skeda informattiva – Il-proċess ta' adeżjoni mal-UE tal-Balkani tal-Punent